হাঁটুর চোটে ইউএস ওপেনের পুরুষ এককের সেমি-ফাইনালের মাঝ পথ থেকে সরে দাঁড়াতে বাধ্য হয়েছেন রাফায়েল নাদাল। প্রতিযোগিতার ফাইনালে পৌঁছেছেন আর্জেন্টিনার হুয়ান মার্তিন দেল পোত্রো ও সার্বিয়ার নোভাক জোকোভিচ।ক্যারিয়ার জুড়েই নাদাল ভুগছেন হাঁটুর চোটে। এ বছরের জানুয়ারিতে অস্ট্রেলিয়ান ওপেনের কোয়ার্টার-ফাইনালেও তাকে হার মানতে হয় চোটের কাছে। চলতি ইউএস ওপেনের তৃতীয় রাউন্ড থেকে নাদালের হাঁটুতে সমস্যা হচ্ছিল। চোট নিয়েই শেষ আটে প্রায় চার ঘন্টা ৪৯ মিনিটের ম্যারাথন ম্যাচে হারান অস্ট্রেলিয়ার ডমিনিক টিমকে। দেল পোত্রোর বিপক্ষে সেমি-ফাইনাল চলাকালে দুইবার কোর্টেই চিকিৎসা নেন নাদাল। তাতে শেষ রক্ষা হয়নি। টাইব্রেকে প্রথম সেট হারার পর দ্বিতীয় সেট শেষ করতে পারেননি পুরুষ এককের শীর্ষ বাছাই। ২০০৯ সালে রজার ফেদেরারকে হারিয়ে ইউএস ওপেনের শিরোপা জয়ী দেল পোত্রো ক্যারিয়ারে মাত্র দ্বিতীয় গ্র্যান্ড স্ল্যামের ফাইনালে পৌঁছালেন। আরেক সেমি-ফাইনালে জাপানের কেই নিশিকোরিকে সহজেই ৬-৩, ৬-৪, ৬-২ গেমে হারিয়েছেন জোকোভিচ। ফাইনালে দেল পোত্রোকে হারাতে পারলে ১৪ গ্র্যান্ড স্ল্যাম জয়ী পিট সাম্প্রাসের পাশে বসবেন এই সার্বিয়ান তারকা। ইন্টারনেট